CELEX: 32018D1021
Language: ro
Date: 2018-07-18 00:00:00
Title: Decizia de punere în aplicare (UE) 2018/1021 a Comisiei din 18 iulie 2018 privind adoptarea unor standarde și formate tehnice necesare pentru funcționarea corelării automate prin intermediul platformei IT comune, utilizând clasificarea europeană și interoperabilitatea între sistemele naționale și clasificarea europeană (Text cu relevanță pentru SEE.)

19.7.2018   
            
            
               RO
            
            
               Jurnalul Oficial al Uniunii Europene
            
            
               L 183/20
            
         DECIZIA DE PUNERE ÎN APLICARE (UE) 2018/1021 A COMISIEI
   din 18 iulie 2018
   privind adoptarea unor standarde și formate tehnice necesare pentru funcționarea corelării automate prin intermediul platformei IT comune, utilizând clasificarea europeană și interoperabilitatea între sistemele naționale și clasificarea europeană
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/589 al Parlamentului European și al Consiliului din 13 aprilie 2016 privind o rețea europeană de servicii de ocupare a forței de muncă (EURES), accesul lucrătorilor la servicii de mobilitate și integrarea mai bună a piețelor forței de muncă și de modificare a Regulamentelor (UE) nr. 492/2011 și (UE) nr. 1296/2013 (1), în special articolul 19 alineatul (6),
   întrucât:
   
               (1)
            
            
               Regulamentul (UE) 2016/589 stabilește o platformă IT comună, pentru a reuni locurile de muncă vacante, cererile de locuri de muncă și CV-urile (profiluri de persoane aflate în căutarea unui loc de muncă) în Uniunea Europeană.
            
         
               (2)
            
            
               Pentru a permite corelarea locurilor de muncă vacante cu cererile de locuri de muncă și cu profilurile de persoane aflate în căutarea unui loc de muncă, informațiile trebuie schimbate conform unui sistem uniform, în sensul articolului 17 din Regulamentul (UE) 2016/589, pe baza unor standarde și formate tehnice comune.
            
         
               (3)
            
            
               În vederea unei corelări multilingve de înaltă calitate pe platforma IT comună, articolul 19 din Regulamentul (UE) 2016/589 prevede utilizarea unei clasificări europene a aptitudinilor, competențelor și ocupațiilor.
            
         
               (4)
            
            
               Statele membre care aleg să nu utilizeze clasificarea europeană în sistemele lor naționale pentru locurile de muncă vacante și profilurile de persoane aflate în căutarea unui loc de muncă conectate la un singur canal coordonat, în sensul articolului 18 din Regulamentul (UE) 2016/589, trebuie să coreleze clasificările utilizate de sistemele respective cu clasificarea europeană, pentru a permite interoperabilitatea.
            
         
               (5)
            
            
               Corelarea clasificărilor naționale, regionale sau sectoriale cu clasificarea europeană necesită stabilirea și actualizarea regulată a inventarelor și tabelelor de corelare.
            
         
               (6)
            
            
               Pentru a facilita crearea și actualizarea unor astfel de inventare și tabele de corelare, precum și schimbul ulterior de informații pe baza corelării, Comisia ar trebui să prezinte standardele și formatele tehnice necesare, precum și aplicațiile tehnice adecvate care să le sprijine.
            
         
               (7)
            
            
               Prin publicarea și partajarea tabelelor naționale de corelare cu alte state membre și cu Comisia, statele membre vor contribui la dezvoltarea și ameliorarea clasificării europene și a serviciilor și instrumentelor oferite de EURES, cum ar fi algoritmii pentru motoarele de căutare și de corelare.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului EURES,
            
         ADOPTĂ PREZENTA DECIZIE:
   Articolul 1
   Obiect și domeniu de aplicare
   Prezenta decizie prevede standardele și formatele tehnice necesare pentru funcționarea corelării automate prin intermediul platformei IT comune, utilizând clasificarea europeană și interoperabilitatea între sistemele naționale și clasificarea europeană.
   Articolul 2
   Definiții
   În sensul prezentei decizii, se aplică următoarele definiții:
   
               (a)
            
            
               „tabele de corelare” înseamnă tabele de corespondență care pot fi citite electronic și care exprimă modul în care conceptele dintr-o clasificare relaționează cu unul sau mai multe concepte dintr-o altă clasificare. Tabelele de corelare sunt utilizate pentru transcodarea automată a informațiilor în vederea corelării automate prin intermediul platformei IT comune;
            
         
               (b)
            
            
               „care poate fi citit electronic” înseamnă că informațiile sunt prezentate într-un format care poate fi ușor de procesat de un computer;
            
         
               (c)
            
            
               „transcodare” înseamnă procesul de convertire a datelor dintr-o formă de reprezentare codificată în alta;
            
         
               (d)
            
            
               „sintaxă” înseamnă reguli și modalități de prezentare a informațiilor într-un mod structurat;
            
         
               (e)
            
            
               „platformă de servicii ESCO” însemnă site-ul internet pe care Comisia pune la dispoziție clasificarea europeană a aptitudinilor, competențelor, calificărilor și ocupațiilor și care este accesibil publicului (2).
            
         Articolul 3
   Crearea tabelelor de corelare
   (1)   Statele membre care utilizează clasificări naționale, regionale sau sectoriale atunci când se înregistrează informații referitoare la ocupații, aptitudini sau competențe în cadrul sistemelor naționale pentru locurile de muncă vacante sau profilurile de persoane aflate în căutarea unui loc de muncă conectate la un singur canal coordonat, în sensul articolului 18 din Regulamentul (UE) 2016/589, pentru a le pune la dispoziție prin portalul EURES, în conformitate cu articolul 17 alineatul (1) din Regulamentul (UE) 2016/589, creează și utilizează tabele de corelare care pot fi citite electronic între fiecare dintre aceste clasificări naționale, regionale și sectoriale și clasificarea europeană adoptată în temeiul articolului 19 alineatul (2) din Regulamentul (UE) 2016/589.
   (2)   Statele membre creează aceste tabele în conformitate cu standardele și formatele tehnice comune, pentru a permite o funcționare eficace a corelării automate prin intermediul platformei IT comune, astfel cum se prevede la articolul 19 alineatul (6) din Regulamentul (UE) 2016/589.
   (3)   Standardele și formatele tehnice menționate la alineatul (2) conțin:
   
               (a)
            
            
               un set de informații care urmează să fie incluse în tabelele de corelare;
            
         
               (b)
            
            
               o sintaxă care să exprime acest set de informații.
            
         (4)   Biroul european de coordonare al EURES comunică și pune la dispoziție standardele și formatele tehnice menționate la alineatul (2) pe extranetul portalului EURES (3).
   (5)   În conformitate cu articolul 19 alineatul (5) din Regulamentul (UE) 2016/589, Comisia Europeană și Biroul european de coordonare al EURES acordă sprijin statelor membre pentru eforturile lor de corelare. În special, pun la dispoziție o aplicație pentru a le ajuta să realizeze și să actualizeze inventarele și tabelele de corelare.
   (6)   Statele membre care utilizează clasificarea europeană la nivel național, în conformitate cu articolul 19 alineatul (4) din Regulamentul (UE) 2016/589, nu trebuie să creeze tabele de corelare, astfel cum se menționează în prezenta decizie.
   (7)   În conformitate cu procedurile prevăzute la articolul 6, Biroul european de coordonare al EURES poate actualiza standardele și formatele tehnice.
   Articolul 4
   Asigurarea interoperabilității cu platforma IT comună prin intermediul tabelelor de corelare
   Tabelele de corelare menționate la articolul 3 se utilizează pentru transcodarea automată a informațiilor privind locurile de muncă vacante sau profilurile de persoane aflate în căutarea unui loc de muncă în scopul corelării automate prin intermediul platformei IT comune. Statele membre se asigură că toate codurile din clasificările lor naționale, regionale sau sectoriale pentru locurile de muncă vacante și profilurile de persoane aflate în căutarea unui loc de muncă în temeiul Regulamentului (UE) 2016/589 articolul 17 alineatul (1) sunt înlocuite sau completate cu codurile corespunzătoare din clasificarea europeană, utilizându-se tabelele de corelare pentru transcodare înainte de punerea lor la dispoziție prin portalul EURES.
   Articolul 5
   Publicarea tabelelor de corelare
   Statele membre pun la dispoziție tabelele lor de corelare prin publicarea acestora pe platforma de servicii ESCO, utilizând standardele și formatele definite la articolul 3 alineatul (2).
   Articolul 6
   Guvernanța și actualizarea standardelor și formatelor tehnice
   (1)   Toate statele membre desemnează și transmit Biroului european de coordonare al EURES, prin intermediul birourilor lor naționale de coordonare EURES, detaliile unui punct de contact unic la care pot fi adresate toate cererile, întrebările și comunicările în ceea ce privește aplicarea prezentei decizii.
   (2)   Grupul de coordonare pentru EURES, menționat la articolul 14 din Regulamentul (UE) 2016/589, efectuează, o dată pe an, o examinare a aplicării prezentei decizii.
   (3)   Biroul european de coordonare al EURES poate actualiza standardele și formatele tehnice menționate la articolul 3 alineatul (2) în cazul în care acest lucru este necesar pentru o corelare automată eficace prin intermediul platformei IT comune.
   (4)   Înainte de a adopta orice nouă versiune a standardelor și formatelor tehnice și de a o pune la dispoziție pe extranetul portalului EURES, Biroul european de coordonare al EURES consultă în mod oficial grupul de coordonare pentru EURES.
   Articolul 7
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 18 iulie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 107, 22.4.2016, p. 1.
   
      (2)  http://ec.europa.eu/esco
   
      (3)  http://eures.europa.eu